ปส.บุกจู่โจมรวบ นักธุรกิจอินเดีย นายทุน-ยาไอซ์
ลอตใหญ่400กก. ยึดทรัพย์160ล.,ตำรวจ บช.ปส.-กองปราบฯเปิดปฏิบัติการชัยยะสยบไพรี 61/4 รวบนักธุรกิจชาวอินเดีย นายทุนใหญ่แก๊งยาเสพติด คาบ้านพักซอยสุขุมวิท 39 พร้อมยึดทรัพย์รวม 160 ล้านบาท หลังผู้ต้องหาคดีขนไอซ์ 400 กก. ใน จ.ขอนแก่น ถูกจับเมื่อกลางปี 60 ซัดทอดโอนเงิน 3 ล้านบาท เป็นค่าซื้อรถใช้ขนยาเสพติด แฉบังแสบรายนี้เปิดธุรกิจบังหน้าทั้งร้านตัดสูท ปล่อยเงินกู้ เก็บค่าเช่าห้องแถว,บช.ปส.เปิดปฏิบัติการชัยยะสยบไพรี 61/4 รวบนักธุรกิจอินเดียนายทุนใหญ่แก๊งค้ายาเสพติด เปิดเผยเมื่อเวลา 07.00 น. วันที่ 6 มี.ค. พล.ต.อ.เฉลิมเกียรติ ศรีวรขาน รอง ผบ.ตร. พล.ต.ท.สมหมาย กองวิสัยสุข ผบช.ปส. พล.ต.ต.ยิ่งยศ เทพจำนงค์ ผบก.ปส.2 บช.ปส. สนธิกำลังตำรวจ บช.ปส.และตำรวจ บก.ป. เปิดปฏิบัติการชัยยะสยบไพรี 61/4 ปูพรมตรวจค้นเป้าหมายพร้อมกันทั่วประเทศรวม 30 จุด มี 3 จุดสำคัญอยู่ในพื้นที่ กทม.เกี่ยวข้องกับนายฮาร์ปรีท ซิงห์ อายุ 52 ปี นักธุรกิจชาวอินเดีย หลังพบข้อมูลเป็นนายทุนทางการเงินรายใหญ่ของเครือข่ายค้ายาเสพติดในประเทศและประเทศเพื่อนบ้านรวม 5-6 เครือข่าย เป็นเวลานานกว่า 10 ปี,สำหรับปฏิบัติการในพื้นที่ กทม. เจ้าหน้าที่ตรวจสอบเป้าหมาย 3 จุด จุดแรกทาวน์เฮาส์ 2 ชั้น สไตล์โมเดิร์น เลขที่ 20/8 และ 20/20 เป็นบ้านสองหลังด้านหลังติดกัน ในซอยสุขุมวิท 39 แขวงคลองตัน เขตวัฒนา กทม. พบนายฮาร์ปรีท ซิงห์ เป็นเจ้าของอยู่ในบ้าน จึงควบคุมตัวตามหมายจับศาลอาญาเลขที่ 46/2561 ลงวันที่ 30 ม.ค. 61 ข้อหาร่วมกันมียาเสพติดให้โทษประเภท 1 (ไอซ์) ไว้ในความครอบครองเพื่อจำหน่ายโดยไม่ได้รับอนุญาต จุดที่ 2 เป็นอาคารพาณิชย์ เลขที่ 2074/69 ถนนเจริญกรุง แขวงวัดพระยาไกร เขตบางคอแหลม กทม. เปิดเป็นร้านตัดสูท แฮรี่ แฟชั่น ของนายฮาร์ปรีท ตรวจค้นพบตู้เซฟ 1 ตู้ เงินสดจำนวนหนึ่ง จุดที่ 3 เป็นอพาร์ตเมนต์ เลขที่ 1/10 ซอยสุขุมวิท 39 แขวงคลองตันเหนือ เขตวัฒนา กทม. ทั้ง 3 จุด พบเอกสารและทรัพย์สินต่างๆหลายรายการ อาทิ รถยนต์และสิ่งปลูกสร้าง รวมมูลค่าประมาณ 160 ล้านบาท ยึดไว้ตรวจสอบทั้งหมด,พล.ต.อ.เฉลิมเกียรติเปิดเผยว่า การจับกุมผู้ต้องหารายนี้ สืบเนื่องจากการขยายผลจับกุมไอซ์ 400 กก. ใน จ.ขอนแก่น เมื่อวันที่ 28 ก.ค.60 จับกุมผู้ต้องหาได้รวม 12 ราย คนร้ายกลุ่มนี้ลักลอบขนยาเข้ามาจากประเทศเพื่อนบ้านทางภาคอีสานนำลงสู่ภาคใต้ ไปประเทศที่ 3 นายฮาร์ปรีทเป็นผู้สนับสนุนโอนเงิน 3 ล้านบาทให้กับเครือข่ายยาเสพติดเป็นทุนดำเนินการ อยู่ระหว่างขยายผลโอนเงินไปแล้วเท่าไหร่ จากการตรวจสอบนายฮาร์ปรีท ซิงห์ เปิดร้านตัดสูท มีห้องเช่า ห้องแถวและปล่อยเงินกู้ เป็นธุรกิจบังหน้า แต่ลับหลังจะคอยโอนเงินสนับสนุนให้กับกลุ่มผู้ค้ายาเสพติด โดยไม่ถือครองยาเสพติดไว้กับตัว,พล.ต.ท.สมหมายกล่าวว่า นายฮาร์ปรีท ซิงห์ มีพฤติการณ์สนับสนุนช่วยเหลือเครือข่ายยาเสพติด ในคดีการจับกุมไอซ์ 400 กก. ผู้ต้องหาทั้ง 12 ราย ให้ความร่วมมือชี้แจงเส้นทางการเงินเป็นอย่างดี จนทราบว่านายฮาร์ปรีทเป็นผู้โอนเงินให้กับกลุ่มผู้ต้องหา นำไปซื้อรถยนต์ใช้ขนย้ายยาเสพติด เห็นได้ชัดว่ามีส่วนเกี่ยวข้องโดยตรง ขณะนี้ผู้ต้องหายังคงให้การปฏิเสธ อยู่ระหว่างคุมตัวไปสอบสวนขยายผลที่ บช.ปส.,ที่ บช.ปส. เวลา 11.30 น. พล.ต.ต.ยิ่งยศ เทพจำนงค์ ผบก.ปส.2 บช.ปส. กล่าวเพิ่มเติมถึงกรณีการจับกุมนายฮาร์ปรีท ซิงห์ ว่า ผู้ต้องหารายนี้ทำหน้าที่เปรียบเสมือนเป็นออแกไนเซอร์ให้เครือข่ายค้ายาเสพติด คอยจัดการเรื่องเงิน การอำนวยความสะดวก รวมทั้งโอนเงินให้ซื้อรถและดัดแปลงเพื่อลำเลียงยาเสพติด ใช้เส้นทางจากภาคตะวันออกเฉียงเหนือลงภาคใต้เข้าสู่ประเทศเพื่อนบ้าน พบเงินหมุนเวียนในบัญชีกว่า 100 ล้านบาท การเข้าจับกุมวันนี้พบหลักฐานเพิ่มคือเอกสารเกี่ยวกับทรัพย์สินและเส้นทางการเงินที่หมุนเวียนอยู่ในบัญชี สามารถยึดทรัพย์สินของนายฮาร์ปรีท ประกอบด้วยรถเบนซ์ E 200 สีขาว ทะเบียน 4 กฬ 2700 กรุงเทพมหานคร รถเก๋งฮอนด้า ซีอาร์วี สีน้ำเงินเข้ม ทะเบียน 3 กฬ 2700 กรุงเทพมหานคร ทาวน์เฮาส์เลขที่ 20/8 และ 20/20 ในซอยสุขุมวิท 39 และอื่นๆอีกหลายรายการ รวมทั้งเงินสด ทั้งนี้ ผู้บังคับบัญชาเตรียมแถลงข่าว ผลการตรวจค้นทั้งหมด 30 จุดทั่วประเทศ ของปฏิบัติการชัยยะสยบไพรี 61/4 ที่ บช.ปส. เวลา 10.00 น. วันที่ 7 มี.ค.
ตำรวจ บช.ปส.-กองปราบฯเปิดปฏิบัติการชัยยะสยบไพรี 61/4 รวบนักธุรกิจชาวอินเดีย นายทุนใหญ่แก๊งยาเสพติด คาบ้านพักซอยสุขุมวิท 39
ข่าวหน้า1,นักธุรกิจชาวอินเดีย,นายทุน,ยาเสพติด,ยาไอซ์